Predkladacia správa

           Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky  ako ústredný orgán štátnej správy pre podporu sociálneho začlenenia fyzickej osoby s ťažkým zdravotným postihnutím do spoločnosti, predkladá na rokovanie vlády Slovenskej republiky návrh poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 1248). 
            Ministerstvo práce, sociálnych vecí a rodiny Slovenskej republiky k predloženému návrhu zákona uvádza:
Všeobecne
S cieľom precizovať ustanovenia, ktoré sa pri ich aplikácii uplatňovali nejednotne, predkladateľky vo svojom návrhu jednoznačne ustanovujú, že peňažný príspevok na kompenzáciu zvýšených výdavkov a peňažný príspevok na opatrovanie je možné poskytovať aj do zariadení sociálnych služieb krízovej intervencie.
 Dôvodom je, že sociálne služby v týchto zariadeniach využívajú osoby ktoré nemajú možnosť žiť vo svojom domácom prirodzenom prostredí a nemajú zabezpečené nevyhnutné podmienky na uspokojovanie základných životných potrieb. Tieto zariadenia sociálnych služieb neposkytujú služby za účelom kompenzácie sociálnych dôsledkov ťažkého zdravotného postihnutia. Aby sa odstránil diskriminačný prvok, mal by byť osobám, ktoré sú ubytované na určitý čas v zariadeniach krízovej intervencie, poskytovaný peňažný príspevok na kompenzáciu zvýšených výdavkov a peňažný príspevok na opatrovanie rovnako, ako osobám s ťažkým zdravotným postihnutím, ktoré sa zdržiavajú vo svojom prirodzenom domácom prostredí. Pre osoby, ktoré nemajú vytvorené podmienky na život v prirodzenom domácom prostredí, sa stáva ich prirodzeným prostredím pre život sociálne prostredie, v ktorom sa zdržiavajú (môže to byť aj zariadenie krízovej intervencie). 
Stanovisko
Návrh zákona precizuje ustanovenia, ktoré upravujú podmienky poskytovania peňažného príspevku na kompenzáciu zvýšených výdavkov a peňažného príspevku na opatrovanie, a to  konkrétne do zariadení krízovej intervencie. Prijatím návrhu zákona sa odstránia aplikačné problémy, čo posilní právnu istotu osôb, ktoré sa nachádzajú v krízových sociálnych situáciách. 
            Ministerstvo práce, sociálnych vecí a rodiny Slovenskej republiky súhlasí s názorom predkladateliek uvedeným v doložke vplyvov, že návrh zákona nezakladá nároky na  rozpočet verejnej správy. Návrh zákona iba precizuje poskytovanie peňažného príspevku na kompenzáciu zvýšených výdavkov a peňažného príspevku na opatrovanie v zariadeniach krízovej intervencie ich taxatívnym vymenovaním (útulok, dom na polceste, zariadene núdzového bývania). Osobám umiestneným v týchto zariadeniach sa už aj v súčasnosti tieto príspevky poskytujú. Práve nejednoznačnosť ustanovenia spôsobovala v praxi aplikačné problémy v prípade zariadení, v ktorých síce ide o pobytovú formu sociálnych služieb, ale určenú len na určitú dobu (napr. dva týždne, tri mesiace v rámci daného roka). Sociálnu službu v útulku, domove na polceste a zariadení núdzového bývania nemožno na účely zákona č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov považovať za poskytovanie týždennej pobytovej sociálnej služby alebo celoročnej pobytovej sociálnej služby fyzickej osobe s ťažkým zdravotným postihnutím. V týchto zariadeniach sociálnych služieb sa poskytuje sociálna služba fyzickej osobe, ktorá nemá zabezpečené nevyhnutné podmienky na uspokojovanie základných životných potrieb a ktorá nemá zabezpečené ubytovanie alebo nemôže doterajšie ubytovanie užívať, a to vrátane ubytovania na určitý čas. Tieto zariadenia sociálnych služieb nahrádzajú prirodzené domáce prostredie oprávnených osôb a neposkytujú sociálne služby s cieľom kompenzovať sociálne dôsledky ťažkého zdravotného postihnutia. Pre zamedzenie pochybností pri výklade zákona je preto vhodnejšie výslovne v zákone uviesť, že do zariadení krízovej intervencie možno peňažný príspevok na kompenzáciu zvýšených výdavkov a peňažný príspevok na opatrovanie poskytovať.
            Z legislatívno-technického hľadiska je potrebné v čl. I úvodnej vete  citovať aj zákon č. 263/2014 Z. z., ktorým bol doplnený zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov a ktorý nadobudne účinnosť 1. januára 2015.     
Medzirezortné pripomienkové konanie
	K návrhu zákona sa uskutočnilo medzirezortné pripomienkové konanie, v ktorého rámci nebola uplatnená zásadná pripomienka zo strany subjektov, s ktorými Ministerstvo práce, sociálnych vecí a rodiny Slovenskej republiky návrh zákona prerokovalo v rámci uvedeného pripomienkového konania.   

Záver
            Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť súhlas s návrhom poslankýň Národnej rady Slovenskej republiky Viery Tomanovej, Viery Šedivcovej, Evy Hufkovej a Jany Vaľovej na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov (tlač 1248).